Skupa 'kultura prijevare' (14/7/04) - 2004-07-13
Amerika godišnje gubi 250 milijardi dolara godišnje zbog toga što građani varaju na porezu; 600 milijardi koštaju potkradanja na radnom
U Americi postoji problem varanja, i to ne samo među direktorima firmi koji pronevjeruju novac ulagača ili među novinarima koji izmišljaju "informacije" ili prepisuju od kolega. Deseci tisuća Amerikanaca redovito vara ili laže. “Mala, bezazlena laž” - tako svoje laži, izmišljotine ili varke opravdavaju mnogi, uvjereni u njihovu beznačajnost. Čini se međutim, da mnoge i nisu bezazlene. "Za početak, laži podrivaju meritokratski ideal jednakosti u američkom društvu, prema kojem su na vrhu - najbolji. Danas to više ne stoji. Danas su na vrhu često ljudi koji gaze ostale i koji su u spremni na sve" - riječi su Davida Callahana, autora knjige “Kultura prijevare: Zašto sve više Amerikanaca čine etički pogrešne stvari kako bi napredovali”. "Varanje je loše i zato jer je za društvo ekstremno skupo. 250 milijardi dolara godišnje se gubi zbog prijevara u vezi s plaćanjem poreza. 600 milijardi dolara koštaju razna potkradanja na radnom mjestu, često od strane ljudi koji sebe smatraju poštenim osobama koje poštuju zakon. Znači, ukupna cijena varanja u Sjedinjenim Državama lako bi mogla iznositi preko bilijun dolara godišnje" - objašnjava David Callahan. On varanje definira prilično široko. Tu primjerice spada i prepisivanje na ispitu, u srednjoj školi. Rezultati istraživanja instituta Josephson u Los Angelesu prema kojem je 74 posto američkih srednjoškolaca prošle godine prepisivalo na ispitu. Također, analiza profesionalnih životopisa - koji se predaju za natječaj pri dobivanju posla - pokazuje da je od 4 milijuna kandidata za zaposlenje, preko polovica navela neistinite podatke. David Callahan ističe da varanje nije isključivo američki fenomen, međutim čini mu se da suvremena američka kultura ohrabruje dozu neiskrenosti, te da korist od takvog ponašanja nikad nije bila veća. To - u kombinaciji s nedostatakom vremena i tradicionalnom manjkom novca kada je u pitanju provjera informacija - rezultira pravom "kulturom prijevare". Međutim, David Callahan smatra da se povijesno gledano taj problem obično riješava sam od sebe: "Stvari su uvijek bile ciklične – često smo prolazili kroz razdoblja u kojima je prevagnuo naš individualistički, materijalistički duh, da bi potom, kada stvari izmaknu kontroli, došlo do reakcije. Tada bi s više manifestirala naša puritanska, moralistička stremljenja koja su bila također jako prisutna u američkoj tradiciji." David Callahan uvjeren je da je pred Amerikom novo razdoblje moralnosti. Smatra da su Amerikanci već umorni od pronevjera - od strane direkora Enrona i WorldComa, koji su koštale ulagače milijarde dolara, ili pak od priča o novinarima New York Timesa i USA Todaya koji su "podvaljivali prozu umjesto novinarskih izvješća". No, ovaj stručnjak ni sam ne može predvidjeti kada bi do takve reakcije zaista moglo doći i kako će se ona manifestirati.